## Rješenje Agencije za zaštitu tržišnog natejcanja klasa: UP/I 430-01/2010-09/001, urbroj: 580-03-2010-59-004 od 11. veljače 2010.

### NN 37/2010 (26.3.2010.), Rješenje Agencije za zaštitu tržišnog natejcanja klasa: UP/I 430-01/2010-09/001, urbroj: 580-03-2010-59-004 od 11. veljače 2010.

AGENCIJA ZA ZAŠTITU TRŽIŠNOG NATJECANJA

962

Agencija za zaštitu tržišnog natjecanja na temelju članka 13. stavaka 1., 2., i 3. Zakona o državnim potporama (»Narodne novine«, broj 140/05), u upravnom postupku donošenja odobrenja na prijedlog Programa kreditiranja obrtnih sredstava, pokrenutom na zahtjev Hrvatske banke za obnovu i razvitak, sa sjedištem u Zagrebu, Strossmayerov trg 9, na temelju odluke sa 34. sjednice Vijeća za zaštitu tržišnog natjecanja, održane 11. veljače 2010., donosi

RJEŠENJE

I. Odobrava se državna potpora za obrtna sredstva u obliku kredita pod uvjetima povoljnijim od tržišnih u iznosu do 500.000 eura u kunskoj protuvrijednosti sadržana u prijedlogu Programa kreditiranja obrtnih sredstava jer je sukladna sa Zakonom o državnim potporama.

II. Određuje se sljedeći uvjet neophodan za odobrenje državne potpore iz točke I. izreke ovog rješenja te rok za njegovu provedbu:

Hrvatska banka za obnovu i razvitak u obvezi je Agenciji za zaštitu tržišnog natjecanja dostaviti Izvješće o provedbi Programa kreditiranja obrtnih sredstava.

Rok za izvršenje: 31. listopada za tekuću kalendarsku godinu za svaku godinu trajanja Programa kreditiranja obrtnih sredstava.

III. Ovo rješenje bit će objavljeno u »Narodnim novinama«.

Obrazloženje

1. ZAPRIMANJE ZAHTJEVA

I. Agencija za zaštitu tržišnog natjecanja (dalje: Agencija) zaprimila je 8. veljače 2010. od Hrvatske banke za obnovu i razvitak (dalje: HBOR), sa sjedištem u Zagrebu, Strossmayerov trg 9, prijedlog Programa kreditiranja obrtnih sredstava (dalje: prijedlog Programa) i Obrazac prijave državne potpore. Također, 10. veljače 2010. HBOR je putem elektroničke pošte dostavio dodatnu dokumentaciju potrebnu za ocjenu prijedloga Programa.

Prijedlog Programa podnesen je sukladno članku 12. stavku 1. Zakona o državnim potporama (»Narodne novine«, broj 140/05; dalje: ZDP) kojim je između ostalog propisano da su i pravne osobe koje dodjeljuju ili upravljaju državnim potporama u smislu ZDP-a prije donošenja akata iz svoje nadležnosti kojima se dodjeljuju državne potpore, dužne dostaviti prijedlog državne potpore Agenciji na odobrenje. Na prijedloge akata podnesene sukladno članku 12. stavku 1. ZDP-a, Agencija izdaje rješenja propisana člankom 13. ZDP-a.

2. PROPISI PRIMIJENJENI TIJEKOM OCJENE PRIJEDLOGA PROGRAMA

Osim ZDP-a i Uredbe o državnim potporama (»Narodne novine«, broj 50/06), Agencija je primijenila i Odluku o objavljivanju pravila privremenog okvira za mjere državnih potpora kojima se podupire pristup financiranju u trenutnoj financijskoj i gospodarskoj krizi (»Narodne novine«, broj 56/09; dalje: Odluka o privremenom okviru), u kojoj je sadržano Priopćenje Komisije o privremenom okviru Zajednice za mjere državne potpore kojima se podupire pristup financiranju u trenutnoj financijskoj i gospodarskoj krizi (SL C 16/01, od 7. travnja 2009., str. 1. – 15.) i Odluku o objavljivanju pravila o utvrđivanju referentne i diskontne stope (»Narodne novine«, 114/08; dalje: Odluka o referentnoj kamatnoj stopi) u kojoj je sadržano Priopćenje Komisije o reviziji načina određivanja referentnih i diskontnih stopa (SL C 14, od 19. siječnja 2008.).

3. OPIS PRIJEDLOGA PROGRAMA

Prijedlog Programa predstavlja program državne potpore iz članka 3. stavka 2. ZDP-a iz kojeg proizlazi da se programom državne potpore smatra akt na temelju kojeg se, bez potrebe za dodatnim provedbenim mjerama, unaprijed neodređenim korisnicima državne potpore dodjeljuju pojedinačne državne potpore.

3.1. Davatelj državne potpore: Hrvatska banka za obnovu i razvitak

3.2. Naziv programa: Program kreditiranja obrtnih sredstava

3.3. Cilj i svrha: prevladavanje teškoća u gospodarstvu i uklanjanje negativnih učinaka globalne gospodarske i financijske krize. Djelatnosti za koje se krediti neće odobravati točno su navedene u prijedlogu Programa. Kreditna sredstva mogu koristiti hrvatski poduzetnici u cilju jačanja svoje konkurentnosti, postizanja, održavanja i poboljšanja likvidnosti te održavanja i proširenja postojećeg poslovanja, odnosno za financiranje obrtnih sredstava, podmirenje obveza prema dobavljačima, financijskim institucijama, državi te drugim vjerovnicima. Program će se provoditi preko poslovnih banaka.

3.4. Pravni temelj: Zakon o Hrvatskoj banci za obnovu i razvitak (»Narodne novine«, broj 138/06), Pravilnik o osnovnim uvjetima financiranja pojedinih ciljnih skupina odobren rješenjem Agencije od 12. veljače 2009., klasa: UP/I 430-01/2009-09/01, urbroj: 580-03-09-17-05, Pravilnik o utvrđivanju referentne i diskontne kamatne stope odobren rješenjem Agencije od 13. studenog 2008., klasa: UP/I 430-01/2008-09/23, urbroj: 580-03-08-43-2, te Mjere državnih potpora za vrijeme financijske krize predložene od strane HBOR-a na koje je Agencija izdala stručno mišljenje od 11. ožujka 2009., klasa: 430-01/2009-09/02, urbroj: 580-03-09-17 te Odluka o privremenom okviru.

3.5. Korisnici kredita po poticajnoj kamatnoj stopi: trgovačka društva, obrtnici i pravne osobe koje su registrirane i obavljaju poslovnu djelatnost u Republici Hrvatskoj, neovisno o tome jesu li mali, srednji ili veliki poduzetnici, a posebice oni poduzetnici koji se bave proizvodnom djelatnošću i pružanjem usluga povezanih s proizvodnim sektorom.

Poduzetnici dokumentirani zahtjev za kredit podnose poslovnim bankama koje na aukcijama koje provodi HBOR licitiraju za određeni iznos kreditne kvote koji se odnosi na dio kredita iz sredstava HBOR-a. Sredstva kredita korisniku osiguravaju poslovna banka i HBOR u omjeru 60:40. Nakon odabira najpovoljnijih ponuda, HBOR i odabrane poslovne banke sklapaju Ugovor o poslovnoj suradnji na provođenju Programa kreditiranja obrtnih sredstava. Nakon odobrenja HBOR-a, poslovna banka sklapa poseban ugovor s krajnjim korisnikom.

Poduzetnici koji su se do 1. srpnja 2008. smatrali poduzetnicima u teškoćama ne mogu ostvariti pravo na kredit po poticajnoj kamatnoj stopi, osim ako su u teškoće, kao posljedicu gospodarske i financijske krize zapali nakon navedenog datuma.

3.6. Instrument državne potpore, intenzitet državne potpore i trajanje:

Instrument državne potpore je kredit pod povoljnijim uvjetima od tržišnih koji se dodjeljuje uz uvjete predviđene u točki 4.2.2. Odluke o privremenom okviru te poglavito uz uvjet da državna potpora sadržana u kreditu uključujući i sve ostale državne potpore male vrijednosti dobivene u razdoblju od 1. siječnja 2008. do 31. prosinca 2010. ne prelaze iznos od 500.000. eura u kunskoj protuvrijednosti.

Dio kredita iz sredstava HBOR-a se odobrava uz nominalnu kamatnu stopu za korisnika kredita od 4 posto, a kamatna stopa za dio kredita iz sredstava poslovne banke odobrava se u ovisnosti o ponudi poslovnih banaka na aukcijama za provedbu Programa koje će provoditi HBOR. Konačna kamatna stopa za korisnika kredita utvrđuje se kao ponderirani prosjek kamatne stope HBOR-a i kamatne stope poslovne banke, pri čemu su ponderi učešće HBOR-a 40 posto i učešće poslovne banke 60 posto u ukupnom iznosu kredita.

Potporu predstavlja razlika između privremeno umanjene osnovne referentne stope, izračunate sukladno točki 4.4.2. Odluke o privremenom okviru, koju objavljuje Agencija, uvećane za referentnu maržu za rizik koja ovisi o kreditnom rejtingu pojedinog poduzetnika i ponuđenim instrumentima osiguranja plaćanja i poticajne kamatne stope HBOR-a u iznosu od 4 posto.

Takva poticajna kamatna stopa primjenjivat će se na kredite s krajnjim rokom otplate do 3 godine od zaključenja ugovora o kreditu, uključujući poček od godine dana, uz otplatu u jednakim tromjesečnim ratama. Trajanje Programa kreditiranja obrtnih sredstava predviđeno je do 31. prosinca 2010.

Krediti koji sadrže državnu potporu nisu namijenjeni izvozu niti davanju prednosti domaćim proizvodima u odnosu na strane.

3.7. Visina i izvor sredstava: HBOR će sredstva pribaviti na domaćem i međunarodnom tržištu i za provedbu Programa kreditiranja obrtnih sredstava planirano je 2 milijarde kuna.

3.8. Nadzor provedbe dodijeljenih državnih potpora:

Nadzor nad namjenskim trošenjem kredita koji sadrži državnu potporu vrši HBOR. Dopušteni prag potpore propisan Odlukom o privremenom okviru iznosi do 500.000. eura u kunskoj protuvrijednosti kojeg poduzetnik ne smije prijeći u razdoblju od 1. siječnja 2008. do 31. prosinca 2010. U navedeni iznos, osim potpore odobrene temeljem Odluke o privremenom okviru uključene su i državne potpore male vrijednosti dodijeljene sukladno Odluci o objavljivanju pravila o potporama male vrijednosti (»Narodne novine«, broj 45/07, dalje: Odluka o potporama male vrijednosti) te prilikom podnošenja zahtjeva za kredit svaki poduzetnik mora dati izjavi o svim korištenim državnim potporama male vrijednosti (u pisanom ili elektronskom obliku).

4. ODLUKA VIJEĆA ZA ZAŠTITU TRŽIŠNOG NATJECANJA

4.1. Vijeće za zaštitu tržišnog natjecanja (dalje: Vijeće) razmatralo je prijedlog Programa na svojoj 34. sjednici održanoj 11. veljače 2010., pri čemu je uzelo u obzir sve činjenice iz prijedloga Programa i dodatne dokumentacije dostavljene Agenciji putem elektroničke pošte.

Vijeće je utvrdilo da državna potpora sadržana u kreditu namijenjenom za financiranje obrtnih sredstava poduzetnika predstavlja razliku između privremeno umanjene osnovne referentne stope koju objavljuje Agencija, uvećane za referentnu maržu za rizik koja ovisi o kreditnom rejtingu pojedinog poduzetnika (sukladno Pravilniku o utvrđivanju referentne i diskontne kamatne stope) i ponuđenim instrumentima osiguranja plaćanja i efektivne kamatne stope, te da je stoga riječ o državnoj potpori iz članka 3. stavka 1. ZDP-a. Iz navedenog članka proizlazi da su državne potpore stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske iz Sporazuma o stabilizaciji i pridruživanju između Republike Hrvatske i Europskih zajednica i njihovih država članica (»Narodne novine«, broj 14/01, 14/02, 1/05 i 7/05; dalje: SSP).

Svoju odluku Vijeće temelji na sljedećim činjenicama: kredit pod povoljnijim uvjetima od tržišnih odobrava HBOR koji je u vlasništvu Republike Hrvatske te se na taj način radi o umanjenom prihodu države; isti donosi ekonomsku prednost poduzetnicima koju oni ne bi ostvarili kroz svoje redovno i normalno poslovanje; riječ je o selektivnoj mjeri jer će krediti pod povoljnijim uvjetima od tržišnih biti odobreni samo određenim poduzetnicima; prilikom odobravanja istih postoji mogućnost narušavanja tržišnog natjecanja davanjem prednosti na tržištu korisniku državne potpore osobito u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a.

Člankom 4. stavkom 1. ZDP-a propisana je opća zabrana davanja državnih potpora koje narušavaju ili bi mogle narušiti tržišno natjecanje davanjem prednosti na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, dok su člankom 4. stavkom 2. i 3. ZDP-a propisana izuzeća od opće zabrane.

U točki 4.1. Odluke o privremenom okviru potvrđena je ozbiljnost sadašnje financijske krize i njen utjecaj na cjelokupno gospodarstvo država članica Europske unije. Nadalje, navedeno je da je, u cilju otklanjanja teškoća u gospodarstvu, neke kategorije državnih potpora potrebno opravdati na određeno vremensko razdoblje kako bi na taj način bile sukladne sa člankom 87. stavkom 3. točkom b) Ugovora o osnivanju Europske zajednice. Nakon stupanja na snagu Lisabonskog ugovora 1. prosinca 2009. Ugovor o osnivanju Europske zajednice mijenja naziv u Ugovor o funkcioniranju Europske unije, a članak 87. postaje članak 107. Članak 87. stavak 3. točka b) Ugovora o osnivanju Europske zajednice, odnosno članak 107. stavak 3. točka b) Ugovora o funkcioniranju Europske unije, odgovara članku 4. stavku 3. točki c) ZDP-a, iz kojeg proizlazi da se sukladnim ZDP-u mogu smatrati državne potpore namijenjene provedbi značajnih međunarodnih projekata ili otklanjanju ozbiljnih poteškoća u gospodarstvu.

Nadalje, Odluka o privremenom okviru u točki 4.2.2. na koju se HBOR poziva, propisuje da se s obzirom na trenutnu gospodarsku situaciju smatra potrebnim privremeno dopustiti dodjelu ograničenog iznosa potpora bez obzira što su obuhvaćene člankom 87. stavkom 1. Ugovora o osnivanju Europske zajednice, koji sadržajno odgovara članku 4. stavku 1. ZDP-a, budući da prelaze prag određen za državne potpore male vrijednosti koji je propisan Odlukom o potporama male vrijednosti.

Stoga je Vijeće utvrdilo da se prijedlog Programa odnosi na ublažavanje značajnih poremećaja u hrvatskom gospodarstvu i da su ispunjeni uvjeti iz točke 4.2.2. Odluke o privremenom okviru, a što se odnosi na:

a) iznos potpore ne prelazi iznos od 500.000 eura u kunskoj protuvrijednosti u razdoblju od 1. siječnja 2008. do 31. prosinca 2010.,

b) potpora se dodjeljuje temeljem programa,

c) poduzetnici koji su se na dan 1. srpnja 2008. smatrali poduzetnicima u teškoćama isključeni su iz prijedloga Programa osim poduzetnika koji nisu bili u teškoćama na taj datum, ali su kasnije zapali u teškoće kao posljedicu globalne i financijske gospodarske krize,

d) krediti koji sadrže državnu potporu nisu namijenjeni izvozu niti davanju prednosti domaćim proizvodima u odnosu na strane,

e) radi kontrole praga od 500.000 eura u kunskoj protuvrijednosti propisanog Odlukom o privremenom okviru, svaki poduzetnik, kako je to opisano u točki 3.8. obrazloženja ovog rješenja mora dostaviti izjavu (u pisanom ili elektroničkom obliku) o korištenim državnim potporama male vrijednosti i eventualno ostalim potporama dobivenim sukladno Odluci o privremenom okviru.

Također, Vijeće je utvrdilo da se prijedlogom Programa poduzetnicima omogućuje lakši pristup financijskim sredstvima za vrijeme financijske krize, u ograničenom vremenu trajanja, a sve u cilju osiguravanja likvidnosti poduzetnika, te se stoga na prijedlog Programa može primijeniti izuzeće iz članka 4. stavka 3. točke c) ZDP-a.

Slijedom navedenog, primjenom članka 13. stavka 1. i 2. ZDP-a odlučeno je kao u točki I. izreke ovog rješenja.

S obzirom na to da je odobrenje državne potpore iz Odluke o privremenom okviru, sukladno točki 6. istog Okvira vezano uz posebne uvjete koji se odnose na praćenje i izvještavanje, HBOR je dužan dostaviti Izvješće o provedbi Programa do 31. listopada tekuće godine za svaku godinu trajanja Programa.

U spomenutom Izvješću, osim iznosa kredita, naziva poduzetnika, iznosa te namjene državne potpore, naročito je potrebno dokazati da se niti jedan poduzetnik, kojemu je dodijeljena državna potpora temeljem Programa, ne smatra poduzetnikom u teškoćama (sukladno točki 3.5. obrazloženja ovoga rješenja).

Stoga je primjenom članka 13. stavka 3. ZDP-a, odlučeno kao u točki II. izreke ovog rješenja.

Sukladno odredbi članka 18. ZDP-a, rješenja Agencije iz članka 13. ZDP-a objavljuju se u »Narodnim novinama«, stoga je odlučeno kao u točki III. izreke ovog rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/2010-09/001

Urbroj: 580-03-2010-59-004

Zagreb, 11. veljače 2010.

Predsjednica Vijeća za
zaštitu tržišnog natjecanja
mr. sc. Olgica Spevec, v. r.

Rješenje, NN 37/2010-962